LT Europos Sąjungos oficialusis leidinys C 153/8

Pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

2013/C 153/08

Šiuo paskelbimu suteikiama teisė pareikšti prieštaravimą pakeitimo paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

PAKEITIMO PARAIŠKA

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

PAKEITIMO PARAIŠKA PAGAL 9 STRAIPSNĮ

„CILIEGIA DI MAROSTICA“

EB Nr.: IT-PGI-0105-01057-27.11.2012

SGN ( X ) SKVN ( )

1. Keičiamos produkto specifikacijos dalys

—  Produkto pavadinimas — ☒ Produkto aprašymas —  Geografinė vietovė —  Kilmės įrodymas — ☒ Gamybos būdas —  Ryšys su geografine vietove — ☒ Ženklinimas etiketėmis —  Nacionaliniai reikalavimai —  Kita (nurodyti)

2. Pakeitimo (-ų) pobūdis

— ☒ Bendrojo dokumento arba santraukos pakeitimas —  Įregistruotos SKVN ar SGN specifikacijos, kurios bendrasis dokumentas ar santrauka neskelbti, pakeitimas —  Specifikacijos pakeitimas, dėl kurio nereikia keisti paskelbto bendrojo dokumento (Reglamento (EB) Nr. 510/2006 9 straipsnio 3 dalis) —  Laikinas specifikacijos pakeitimas dėl valdžios institucijų nustatytų privalomų sanitarijos ar fitosanitarijos priemonių (Reglamento (EB) Nr. 510/2006 9 straipsnio 4 dalis)

3. Pakeitimas (-ai)

Produkto aprašymas

Atsižvelgus į specifikacijos 5 straipsnyje pateikto veislių sąrašo pakeitimus, minimalus vartoti skirtų šviežių uogų, žymimų saugoma geografine nuoroda „Ciliegia di Marostica“, skersmuo padidintas nuo 20 mm iki 23 mm.

Prekinės šviežio produkto savybės yra apibrėžtos taikytinuose Bendrijos nuostatuose.

Nustatyta, kad nevisiškai sveiki, be kotelių ir apskritai prastesnės kokybės produktai gali būti naudojami pramoniniam perdirbimui, net jei jų skersmuo nesiekia 23 mm. Šia informacija siekiama patikslinti produkto naudojimo perdirbimui taisykles.

Gamybos būdas

Praplėstas veislių sąrašas. Leistinų veislių sąrašas buvo atnaujintas įtraukiant į jį veislių, kurias auginant pasiekiama geresnių rezultatų ir kurių auginimo ir, svarbiausia, kokybės (didesnės, skanesnės ir geriau išsilaikančios uogos) ypatumai labiau atitinka dabartinės rinkos sąlygas. Taip siekiama skatinti keisti rinkos paklausos nebeatitinkančias išvestines veisles naujomis kartu išlaikant kuo didesnę vietinių veislių biologinę įvairovę.

„Ulster“ veislė buvo pašalinta iš sąrašo, nes šiuo metu ji jau nebeauginama nurodytoje vietovėje.

Pakeistas ir supaprastintas auginimo būdo aprašymas. Auginimo būdo aprašymas buvo pakeistas ir supaprastintas nustačius naujiems ir jau veikiantiems vyšnių ūkiams skirtas glaustas ir išsamias taisykles. Naujuose ūkiuose leidžiami taikyti auginimo būdai buvo patikslinti konkrečiomis su dirvos paruošimu ir sodinamąja medžiaga susijusiomis nuostatomis. Be to, buvo pakeisti ir kai kurie visų rūšių ūkiams taikomi reikalavimai, susiję su dirvos savybėmis, medžių sodinimo tankumu, ūkininkavimo rūšimis, kova su kenkėjais, tręšimu ir drėkinimu.

Produktų sandėliavimas. Buvo nustatytos taisyklės, pagal kurias, siekiant išsaugoti per 48 valandas nuo nuskynimo neparduotų vyšnių kokybę, uogos turi būti šaldomos arba apdorojamos kitais uogų kvėpavimo spartą lėtinančiais būdais.

Ženklinimas etiketėmis

Pakuotės. Atsižvelgus į iškilusį mažesnių pakuočių poreikį nustatytas naujas mažiausias leistinas pakuoti kiekis – 250 g.

Leistinasis nuokrypis. Nustatyta, kad dydžiu ir spalva besiskiriančios uogos gali sudaryti ne daugiau kaip 10 proc. vienos pakuotės vyšnių kiekio arba svorio.

Logotipas. Geografinės nuorodos logotipe esančio lapelio spalva suvienodinta su uogos, vaizduojančios saugoma geografine nuoroda „Ciliegia di Marostica“ žymimas uogas, kotelio spalva. Be to, pasiūlyta supaprastinti logotipo užrašą – vietoje „Ciliegia di Marostica Ciliegia IGP“ rašyti „Ciliegia di Marostica IGP“, kad produktą lengviau atpažintų vartotojai.

Galiausiai, kad logotipą būtų galima veiksmingiau naudoti reklaminėje medžiagoje, buvo atsisakyta dydžio reikalavimų paliekant tik privalomą logotipo aukščio ir pločio santykį, lygų 1,2.

Buvo numatyta galimybė leisti keisti santrumpą „IGP“ visais žodžiais. Taip pat aiškiai nurodyta, kad privalu naudoti ES ženklą.

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (3)

„CILIEGIA DI MAROSTICA“

EB Nr.: IT-PGI-0105-01057-27.11.2012

SGN ( X ) SKVN ( )

1. Pavadinimas

„Ciliegia di Marostica“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Švieži arba perdirbti vaisiai, daržovės ir grūdai.

3.2. Produkto, kuriam taikomas 1 punkte nurodytas pavadinimas, aprašymas

„Ciliegia di Marostica“ vadinamos toliau išvardytoms grupėms priklausančių veislių uogos:

— labai ankstyvos veislės „Sandra“ ir „Francese“ (pastaroji apima „Bigarreau Moreau“ ir „Burlat“ veisles),

— vidutiniškai ankstyva veislė „Roana“ ir ankstyva „Durone“ veislė „Roman“,

— vėlyvos veislės „Milanese“, „Durone Rosso“ (panaši į „Ferrovia“) ir „Bella Italia“,

— „Sandra Tardiva“,

— „Van“, „Giorgia“, „Ferrovia“, „Durone Nero I“, „Durone Nero II“ ir „Mora di Cazzano“ veislės.

Taip pat leistinos šios veislės: „Bella di Pistoia“ („Durone Rosso“), „Black Star“, „Early Bigi“, „Grace Star“, „Kordia“, „Lapins“, „Marostegana“, „Prime Giant“, „Regina“ ir „Folfer“.

Vartoti skirtos šviežios „Ciliegia di Marostica“ uogos yra didelės ir sodrios spalvos, kuri, priklausomai nuo veislės, gali būti nuo skaisčiai raudonos iki tamsiai raudonos spalvos.

Parduodamos vartoti skirtos šviežios uogos turi būti sveikos, su koteliais, švarios, be pastebimų nešvarumų paviršiuje.

Vartoti skirtų šviežių uogų skersmuo turi būti ne mažesnis nei 23 mm.

Kitos paskirties (pvz., konditerijos gaminiams skirtos) uogos gali būti be kotelių, nevisiškai sveikos ir mažesnės nei 23 mm.

3.3. Žaliavos (taikoma tik perdirbtiems produktams)

—

3.4. Pašarai (taikoma tik gyvūniniams produktams)

—

3.5. Specialūs gamybos veiksmai, atliktini nustatytoje geografinėje vietovėje

Visi „Ciliegia di Marostica“ uogų auginimo ir derliaus nuėmimo etapai turi vykti nurodytoje geografinėje vietovėje.

Parduodamos vartoti skirtos šviežios uogos turi būti skintos rankomis.

3.6. Specialios pjaustymo, trynimo, pakavimo ir kt. taisyklės

Uogos turi būti pakuojamos į tarą tvirtais šonais. Standartų neatitinkančios ir per mažos uogos turi būti atrinktos ir pašalintos gamybos vietoje.

Iki parduodant uogos turi būti laikomos vėsioje ir tamsioje vietoje, kad nepablogėtų jų kokybė ir nesutrumpėtų galiojimo laikas.

Per 48 valandas nuo nuskynimo neparduoti produktai turi būti deramai atšaldomi arba apdorojami kitais uogų medžiagų apykaitą lėtinančiais būdais.

3.7. Specialios ženklinimo etiketėmis taisyklės

Parduodamos vartoti skirtos šviežios „Ciliegia di Marostica“ uogos turi būti pakuojamos į specialią įvairaus dydžio – nuo 250 g iki 10 kg – tarą.

Pakuojant privaloma naudoti netoksiškas, naujas ir švarias medžiagas, geriausia – medieną, plastiką arba kartoną.

Kiekvienos pakuotės turinys turi būti vienarūšis – joje turi būti tik vienos veislės ir vienodos kokybės vyšnios.

Dydžiu ir spalva besiskiriančios uogos gali sudaryti ne daugiau kaip 10 proc. vienos pakuotės produktų kiekio arba svorio.

Privaloma naudoti ES ženklą.

Kiekviena pakuotė turi būti pažymėta šiuo geografinės nuorodos logotipu:

4. Glaustas geografinės vietovės apibūdinimas

„Ciliegia di Marostica“ auginimo vietovė apima devynių Vičencos provincijos savivaldybių – Marostikos, Salčedo, Fara Vičentino, Bregancės, Masono, Molvenos, Pjanecės, Basano ir Skjavono – administracines teritorijas.

5. Ryšys su geografine vietove

5.1. Geografinės vietovės ypatumai

„Ciliegia di Marostica“ auginimo vietovė dokumentuose jau seniai minima kaip itin tinkama vyšnioms auginti. Ne vienas autorius yra teigiamai atsiliepęs apie šioje vietovėje užaugintų vyšnių kokybę.

Šiaurinę vietovės dalį sudaro maždaug 100–400 m aukščio kalvų virtinė, o pietinėje dalyje plyti apie 90–100 m virš jūros lygio iškilusios plynaukštės.

Daugiausia iš terciaro periodo bazalto uolienų susiformavusi dirva, kurioje auginamos vyšnios, yra labai derlinga, joje nedaug azoto, bet gausu kalio.

Dėl tokios substrato sudėties ir pietinėje pusėje esančio nuolydžio neužsistovi vanduo ir nesikaupia cukrūs.

Šiai vietovei, kurią iš šiaurės pusės saugo Alpės ir Dolomitinės Alpės, būdingas švelnus ir gaivus klimatas, joje beveik nebūna rūko.

5.2. Produkto ypatumai

Šios vyšnios yra širdies formos, didelės, nuo skaisčiai raudonos iki tamsiai raudonos spalvos, vidutiniškai sultingos, saldaus ir labai malonaus skonio.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

„Ciliegia di Marostica“ su auginimo vietove sieja tai, kad ši vietovė nuo XV a. iki dabar tradiciškai garsėja šiomis uogomis.

Apie vyšnių auginimą ant Marostikos kalvų užsimenama dar Romos imperijos laikų ir vėlesnių epochų istoriniuose šaltiniuose.

„Ciliegia di Marostica“ pagarsėjimo ištakų galima ieškoti viename senovės pasakojime apie du riterius, kurie 1454 m. žaidė gyvųjų šachmatų partiją varžydamiesi dėl jaunutės Taddeo Parisio, „puikiųjų Marostikos žemių ir pilies“ savininko ir valdytojo, dukters rankos. Sužaidus šią partiją laimėtojui atiteko valdytojo dukters ranka, o pralaimėtojas vedė valdytojo seserį. Šiam džiugiam įvykiui atminti Taddeo Parisio įsakė apsodinti visą vietovę vyšniomis.

Regioniniame vyšnių festivalyje („Mostra regionale delle ciliegie“), kuris kasmet gegužės pabaigoje rengiamas auginimo vietovėje, paminint šį įvykį išrenkamos dvi merginas, kurios vaidinime pagal šį pasakojimą vaidina nuotakas.

Nuo 1882 m. Marostikos vietovėje veikia vyšnių turgus – tai byloja apie ilgaamžę šios vietovės vyšnių auginimo tradiciją.

Be to, Marostikos regione yra Basano mieste prasidedantis Vyšnių takas, kuriuo einant – iš pradžių lyguma, vėliau per kalvas ir slėnius – aplankomos visos su vyšnių auginimu susijusios vietos.

„Ciliegia di Marostica“ išgarsėjo visų pirma dėl to, kad šių uogų augintojai gerai išmano vyšnių sodų, kurie dažnai yra išsidėstę ant kalvų ir šlaitų, sodinimo ir priežiūros paslaptis, ir dėl ypatingos atidos, su kuria vyšnios skinamos rankomis.

Įgūdžiai, susiformavę švelnaus klimato Vičencos provincijos kalvų šlaituose be perstojo auginant vyšnias, jau kelis šimtmečius padeda subrandinti dėl spalvos, sultingumo ir saldumo itin vertinamas uogas.

Nuoroda į paskelbtą specifikaciją

(Reglamento (EB) Nr. 510/2006 (4) 5 straipsnio 7 dalis)

Ministerija, paskelbdama saugomos geografinės nuorodos „Ciliegia di Marostica“ pripažinimo paraišką 2012 m. spalio 19 d.Italijos Respublikos oficialiajame leidinyje Nr. 245, pradėjo nacionalinę prieštaravimų teikimo procedūrą.

Visą produkto specifikacijos tekstą galima rasti interneto svetainėje:

http://www.politicheagricole.it/flex/cm/pages/ServeBLOB.php/L/IT/IDPagina/3335

arba

tiesiogiai Žemės ūkio, maisto produktų ir miškininkystės ministerijos interneto svetainėje (http://www.politicheagricole.it), ekrano dešinėje viršuje paspaudus nuorodą „Qualità e sicurezza“ (Kokybė ir saugumas), po to – „Disciplinari di produzione all'esame dell'UE“ (ES nagrinėjamos specifikacijos).

(1) OL L 343, 2012 12 14, p. 1.

(2) OL L 93, 2006 3 31, p. 12. Pakeistas Reglamentu (ES) Nr. 1151/2012.

(3) Pakeistas Reglamentu (ES) Nr. 1151/2012.

(4) Žr. 3 išnašą.